**Rapla Maakonna Puuetega Inimeste Koda - 25**

Tihti võib kuulda küsimust: mis asi see puuetega inimeste koda veel on, millega tegeleb, miks teda vaja on. Ja tõesti, Rapla Maakonna Puuetega Inimeste Koda on käesoleva aasta 25.augusti seisuga tegutsenud juba 25 aastat: teinud seda tasa ja targu, aga samas koondanud ja hoidnud koos tegutsemas maakonna krooniliste haiguste ja puudespetsiifilisi seltse, ühinguid ning kordineerinud nende rahastamist, organiseerinud ühisüritusi liikmesorganisatsioonidele, korraldanud teabepäevi kõigile huvilistele ja aidanud korraldada ühingute raamatupidamist. Koja liikmerorganisatsioonid on osalenud aktiivselt puudespetsiifiliste liitude töös ning toonud olulist informatsiooni maakonda. Rapla Koda on ka Eesti Puuetega Inimeste Koja liige ning andnud sisendeid seaduseelnõudesse, avaldanud arvamust puuetega, aga ka krooniliste haigustega inimestega seotud küsimustes, aidanud kaasa nõustamisprobleemide lahendamisel. Seda loetelu võib jätkata, aga vaatame korraks tagasi......

25.augustil 1997. aastal otsustasid 12 asutaja liiget moodustada mittetulundusühingu Rapla Maakonna Puuetega Inimeste Koda. Esimesse juhatusse kuulusid Liia Sizask, Vladimir Korolkov ja Endel Asser. Juhatuse esimees oli Liia Sizask. Koja liikmeteks said Raplamaa Diabeediselts, Rapla Puuetega Inimeste Selts, Raplamaa Vaimupuudega Inimeste Tugiühing, Raplamaa Vaegkuuljate Selts.
1998.aasta maikuu protokollist lugesin, et Koja algus oli vaevaline: kriitikat jagus nii juhatuse esimehe kui juhatuse tegevuse kohta, mille tulemusena astus Liia Sizask tagasi, uueks juhatuse liikmeks valiti Mall Tähe ning juhatuse esimeheks Endel Asser. Koja põhiliseks ülesandeks oli tol ajal rahaliste vahendite vahendamine liikmesorganisatsioonidele ja ühistegevuste korraldamine. Aasta ülevaadetes kurdetakse inimeste mitteosalemise üle sündmustel, leiget huvi infopäevade vastu ja avaldatakse arvamust, et kuna Koda on moodustatud ülevalt alla, ei ole mittetulundusühing kahe aasta jooksul püstitatud eesmärki täitnud. Kes nüüd täpselt teab kuidas asjad olid, aga need rasked ajad said üle elatud, Koda jätkas tegevust ja järgnevatel aastatel ühinesid Rapla Kojaga Raplamaa Kutsehaigete Selts ja Kohila Reumaühing.
Koostöös Vahtra Tugikeskusega sai 2008.aastal alguse tantsuturniir „„Vahtra” tantsud tähtedega,” mis oli suurepärane ettevõtmine, sest pakkus intellektipuudega inimestele esinemisvõimalust, kaasalöömist kogukonna elus ning seeläbi hajutada võõrastust selle puude ees. Tantsupõrandal särasid vaimupuudega tantsijad ja kohalikud tähtsad inimesed.
Puuetega Inimeste Seltsi liikmed olid aktiivsed invaspordi võistlustel ning tõid maakonda karikaid mitmel spordialal, eriti tuntuks sai Koda aga bocciaga. Jätan lugejale siinkohal võimaluse uurida, millega täpsemalt tegu on.
2010.aastal pani Endel Asser juhatuse esimehe ameti tervise halvenemise tõttu maha ja uueks esimeheks sai Mare Käpp. Liikmesorganisatsioone oli sel ajal Kojal 8. Seltside eesotsas olid aktiivsed inimesed: toimusid info ja teabepäevad, koos tähistati ülemaailmset puuetega inimeste päeva, liikmesorganisatsioonid osalesid omakorda vabariiklike puudespetsiifiliste liitude poolt korraldatavatel sündmustel.

2013. aastal sai juhatuse esimeheks Marge Järvi, kes oli ühtlasi Märjamaa Puuetega Inimeste Seltsi juhatuse esimees. Kojal liikmeid 10, viimane liituja Raplamaa Reumaselts. Koja ja liikmesorganisatsioonide tegemistes andis sel perioodil tunda rahaliste vahendite nappus, aga Seltsid kirjutasid projekte valdadesse ja nii said plaanitud sündmused ellu viidud. Alguse sai Koja suvekooli traditsioon. 2018.aastal alustas Koda koostööd Rapla vallaga puuetega inimeste eluaseme kohandamise projekti raames, mis algas vallas 2017.aastal. Projekti lõppedes said kohandatud 21 puudega inimese kodud, suurenes inimeste iseseisev toimetulek, märkimisväärselt vähenes pereliikmete halduskoormus.
Suur infoküllus ja parem kättesaadavus, aktiivsete juhtide vananemine ja ka väsimine, tõi kaasa uute liikmete nappuse Seltsides. 2019. suvel pani juhatuse esimees Marge Järvi ameti maha, kohustused võtsid üle üldkoosoleku otsusega Valve Kasemets ja Erika Reinumägi.
COVID pärssis Koja ja liikmesorganisatsioonide tööd tugevalt: inimesed jäid kodudesse, ühisüritusi ei toimunud, suhtlemine vähenes. Täna teeb rõõmu asjaolu, et käesoleval aastal on siiski aktiviseerunud liikmesorganisatsioonide tegevus ja osavõtt ühisüritustest, mida Koda pakub ja vahendab. Koja suvekoolis Lokuta puhkekeskuses osales 44 inimest: tuletasime meelde esmaabi võtteid ja naiskodukaitsjad viisid läbi kriisiks valmistumise töötoa. Rapla melul avanes kõigil võimalus kontrollida kuulmist kuulmisbussis, mille organiseerijaks oli Eesti Vaegkuuljate Liit. Rapla Puuetega Inimeste Seltsi aktiivsed liikmed osalesid taas võidukalt invaspordi võistlustel ja käimispäeval Viljandis osales 29 Koja liiget.
Jätkuvalt on Koda Raplamaa Tervisenõukogu liige ja teeb koostööd Kohila Elunautlejate klubiga, kelle abiga saavad Koja liikmesorganisatsioonid osa kultuurisündmustest üle vabariigi.
Viimase paari aasta jooksul on palju tähelepanu pööratud ligipääsetavusele, mistõttu oli rõõm osaleda Rapla Karmani silla rekonstrueerimisprojekti arutelul ja anda sellele hinnang lähtuvalt puudega inimeste vajadustest.

25 tegutsemisaasta vältel on Koja eestvedamisel toimund palju erinevid ettevõtmisi, nõupidamisi, teabepäevi, ümarlaudu, seminare, algatatud traditsioone, olnud häid ja halvemaid aegu. Rada on sisse tallatud, liigume edasi ja võtame vastu uued väljakutsed. Infot Rapla Maakonna Puuetega Inimeste Koja tegemistest saad kodulehelt [www.raplakoda.eu](http://www.raplakoda.eu) ja Koja FB lehelt, aga võid ka kirjutada raplakoda@gmail.com

Koja ja liikmesorganisatsioonide sõnum täna: pöörame igapäevaelus tähelepanu inimestele üldiselt, märkame esmalt nende oskusi ja võimeid, mitte puudusi ja erinevusi. Väga sageli märkame puudega ning lihtsalt teistsuguste inimeste puhul kõigepealt just erinevust ning alles seejärel tema iseloomu, oskusi jne. Kohanemine võtab aega ja alles siis, kui esmasest kohmetusest on üle saadud, suudame näha, et puudega inimesed tegelevad samade asjadega, millega tavalised inimesed, nad on samasugused täisväärtuslikud inimesed nagu kõik teised koos oma isikupärade ja veidrustega.
Edu meile sellel teekonnal ja aitäh kõigile, kes 25 aasta jooksul Koda ja liikmesorganisatsioone toetanud on!

Erika Reinumägi

Rapla Maakonna PIK